ჯიმლა
ჯიმლა, წკრიალა სოკო (ლათ. Marasmius oreades) — ქუდიანი სოკო. ქუდის დიამეტრი 2-6 სმ; ნორჩი ზარისებრია, შემდეგ კი გაშლილი, შუაში ბორცვაკი აქვს, კიდეები — დაღარული, ფერად მოყვითალო-ყავისფერია; ქვედა მხარეს მეჩხრად განლაგებული სქელი ფირფიტები აქვს. ფეხი ქუდის ფერია, ხავერდოვანი. რბილობს სასიამოვნო სუნი აქვს. იზრდება ტყის პირებზე, მინდორში, მდელოზე; ხშირად ქმნის „ქაჯის რგოლს“. საჭმელად იხმარება ახალი (შემწვარი) და გამხმარი.